ธปท.ยันพิจารณาดอกเบี้ยมุ่งประโยชน์ชาติ
ประสารระบุการประชุม กนง. 24 ส.ค.เพื่อพิจารณาดอกเบี้ยจะคำนึงถึงผลประโยชน์สูงสุดของประเทศ
22 ส.ค. 2554

"ประสาร"ระบุการประชุม กนง. 24 ส.ค.เพื่อพิจารณาดอกเบี้ยจะคำนึงถึงผลประโยชน์สูงสุดของประเทศ
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า คณะกรรมการนโยบายการเงิน (กนง.) จะพิจารณาอัตราดอกเบี้ยนโยบาย โดยมองผลประโยชน์ของประเทศชาติเป็นสำคัญ ทั้งนี้ จะพิจารณาปัจจัยระหว่างแรงกดดันเงินเฟ้อ และผลกระทบจากเศรษฐกิจโลก เพื่อตัดสินใจกำหนดทิศทางดอกเบี้ยในการประชุมในวันที่ 24 ส.ค.ให้เหมาะสมที่สุด
"การตัดสินใจเรื่องดอกเบี้ย กนง.จะคำนึงถึงผลประโยชน์สูงสุดของประเทศชาติ"นายประสารกล่าว
นายประสารกล่าวว่า ส่วนการลดลงของอัตราการเติบโตทางเศรษฐกิจไทยไตรมาส 2 ที่ระดับ 2.6% จาก 3.2% ในไตรมาสแรกอยู่ในการคาดการณ์ของ ธปท. เพราะมีสาเหตุมาจากภัยพิบัติในประเทศญี่ปุ่น ซึ่งจะมีผลในไตมาส2อยู่แล้ว อย่างไรก็ตามการเติบโตในไตรมาส3 น่าจะไม่ได้รับผลกระทบและน่าจะคลี่คลายได้